text: AUTO BILD България / Volvo пуска ново поколение камиони с фокус върху водача
  Volvo Trucks представя четири нови камиона с основен фокус върху работната среда, безопасността и производителността на водачите. "Ние наистина се гордеем с тази голяма и перспективна инвестиция. Нашата цел е да бъдем най-добрият бизнес партньор на нашите клиенти, като ги правим още по-конкурентоспособни и им помагаме да привлекат най-добрите водачи на един все по-труден пазар", казва Рогер Алм, президент на Volvo Trucks. Четирите тежкотоварни камиона – Volvo FH, FH16, FM и FMX – представляват около две трети от доставките на Volvo Trucks.
  Сега в зоната на водача има напълно нов интерфейс за информация и комуникация, насочен към улесняване на обзора и управлението на различни функции, което води до по-малко стрес и разсейване. Аматурното табло е изцяло дигитално, с 12-инчов екран, който помага на водача по-лесно да избере необходимата информация по всяко време. Близо до водача отстрани има 9-инчов допълнителен дисплей за информация и забавление, навигация, транспортна информация и наблюдение на камерите. Функциите могат да се управляват чрез бутони на волана, гласово управление или сензорния екран и контролния панел на дисплея.
  На много пазари Volvo FH и Volvo FM се предлагат с двигател, задвижван с LNG, отговарящ на Euro 6, който осигурява горивна ефективност и работни характеристики, равняващи се на тези на еквивалентните дизелови камиони Volvo, но с далеч по-малко въздействие върху климата. Газовият двигател може да се задвижва с биогаз, което намалява CO2 с до 100 процента, или с природен газ, което намалява емисиите на СО2с до 20 процента в сравнение с еквивалентните дизелови камиони Volvo. Това се отнася за емисии от автомобила по време на неговата експлоатация, известни под името "от резервоара до колелото".